चन्द्रालोकः/दशमो मयूखः
धर्मं कंचित्पुरस्कृत्य प्रायः शब्दः प्रवर्तते   ।
ययार्थं स्पष्टं आचष्टे शब्दस्तां अभिधां विदुः   ।। १०.१  ।।

जात्या गुणेन क्रियया वस्तुयोगेन संज्ञया   ।
निर्देशेन तथा प्राहुः षड्विधां अभिधां बुधाः   ।। १०.२  ।।

गौर्नीलः पाचको दण्डी डित्थः कंस इति क्रमात् ।
कं संहिनस्ति कंसारिर्नरं च कं समाश्रितम्  ।। १०.३  ।।

न योगादेरायतनं न सङ्केतनिकेतनम्  ।
वृत्त्या निर्देशशब्दोऽयं मुख्यया स्वाभिधेयया   ।। १०.४  ।।

पीयूषवर्षप्रभवं चन्द्रालोकमनोहरम्  ।
सुधानिधानं आसाद्य श्रयध्वं विबुधा मुदम्  ।। १०.५  ।।

जयन्ति याज्ञिकश्रीमन्-महादेवाङ्गजन्मनः   ।
सूक्तिपीयूषवर्षस्य जयदेवकवेर्गिरः   ।। १०.६  ।।

महादेवः सत्रप्रमुखमखविद्यैकचतुरः सुमित्रा तद्भक्तिप्रणिहितमतिर्यस्य पितरौ   ।
मयूखस्तेनासौ सुकविजयदेवेन रचिते चिरं चन्द्रालोके महति दशसंख्यः सुखयतु   ।। १०.७  ।।

चन्द्रालोकः